กองทรัสต์ HREIT กระแสตอบรับเพิ่มทุนครั้งที่ 2 แน่น ผู้ถือหน่วยเดิม – ใหม่ จองซื้อล้น!
กองทรัสต์ HREIT กระแสตอบรับเพิ่มทุนครั้งที่ 2 แน่น ผู้ถือหน่วยเดิม – ใหม่ จองซื้อล้น!
30 พ.ย. 2563

นายเศกธัช จงศิริวัฒน์ ผู้บริหารงานวาณิชธนกิจ ธนาคารกสิกรไทย จำกัด (มหาชน) หรือ KBANK ในฐานะที่ปรึกษาทางการเงินและผู้จัดการการจัดจำหน่ายหน่วยทรัสต์ของกองทรัสต์ HREIT เปิดเผยว่า ภายหลังจากที่กองทรัสต์ HREIT ได้ทำการเปิดจองซื้อหน่วยทรัสต์เพิ่มทุนครั้งที่ 2 ในจำนวนไม่เกิน 137.50 ล้านหน่วย ให้กับผู้ถือหน่วยเดิมและนักลงทุนทั่วไปตั้งแต่วันที่ 16 พฤศจิกายนจนถึงวันที่ 27 พฤศจิกายนที่ผ่านมา นักลงทุนได้ให้ความสนใจเข้ามาจองซื้อหน่วยทรัสต์ฯ อย่างล้นหลาม
โดยมองว่าปัจจัยหลักมาจากความน่าสนใจของทรัพย์สินที่กองทรัสต์ HREIT เข้าไปลงทุนซึ่งมีความโดดเด่นด้านทำเลทองที่มีศักยภาพสูงเพราะตั้งอยู่ในพื้นที่ในโซนของโครงการพัฒนาระเบียงเศรษฐกิจพิเศษภาคตะวันออก (EEC) ที่ตอบโจทย์ความต้องการของผู้ประกอบการข้ามชาติยักษ์ใหญ่หลายรายที่ต้องการใช้ประเทศไทยเป็นฐานการผลิตในหลายภาคอุตสาหกรรม และด้วยแนวโน้มความต้องการเช่าพื้นที่โรงงานและคลังสินค้าที่เพิ่มขึ้นอย่างต่อเนื่อง จะเป็นตัวแปรสำคัญช่วยผลักดันให้อัตราค่าเช่าของกองทรัสต์ HREIT ปรับตัวสูงขึ้นได้ในอนาคต
ทั้งนี้ผู้จัดการการจัดจำหน่ายจะทำการคืนเงินส่วนต่างระหว่างราคาเสนอขายสูงสุดและราคาเสนอขายสุดท้ายจำนวน 20 สตางค์ให้กับผู้จองซื้อภายใน 7-10 วันทำการภายหลังจากการปิดจองซื้อ
ด้าน นางสาวจารุชา สติมานนท์  รักษาการกรรมการผู้จัดการ บริษัท ดับบลิวเอชเอ อินดัสเตรียล รีท แมนเนจเม้นท์ จำกัด ในฐานะผู้จัดการกองทรัสต์ HREIT กล่าวว่า ขอขอบพระคุณผู้ลงทุนทุกท่าน ที่สนใจจองซื้อหน่วยทรัสต์ฯเพิ่มทุนครั้งที่ 2 ในครั้งนี้ ทำให้มียอดจองซื้อหน่วยทรัสต์ฯ เกินเป้าหมาย ทั้งนี้เมื่อกองทรัสต์ฯ เข้าลงทุนในทรัพย์สินเพิ่มเติมในครั้งนี้จะส่งผลให้มูลค่าทรัพย์สินรวมของกองทรัสต์ฯเพิ่มขึ้นกว่าหมื่นล้านบาท
โดยทั้งผู้จัดการกองทรัสต์และผู้บริหารทรัพย์สิน จะผลักดันให้กองทรัสต์ HREIT ขึ้นเป็นหนึ่งในกองทรัสต์ฯอุตสาหกรรมชั้นนำของประเทศ ที่สามารถสร้างผลตอบแทนให้กับผู้ถือหน่วยได้อย่างมั่นคงและต่อเนื่อง โดยกองทรัสต์จะยังคงมุ่งเน้นการลงทุนในทรัพย์สินที่มีคุณภาพ เพื่อสร้างโอกาสในการเติบโต และมีความมุ่งมั่นที่จะพัฒนาต่อไปเพื่อประโยชน์สูงสุดของผู้ถือหน่วย